A BIZOTTSÁG 1986/2005/EK RENDELETE
(2005. december 6.)
egyes, Romániából származó feldolgozott mezőgazdasági termékeknek az Európai Közösségbe történő behozatalára vonatkozó vámkontingensek megnyitásáról és a 2244/2004/EK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre (1) és különösen annak 7. cikke (2) bekezdésére,
tekintettel a Finn Köztársaság, az Osztrák Köztársaság és a Svéd Királyság Európai Unióhoz történő csatlakozásának, valamint az Uruguayi Forduló során a mezőgazdasági tárgyalásokon elért eredményeknek, többek között a meglévő kedvezményes rendszer javításának figyelembevétele céljából, az egyrészről az Európai Közösségek és azok tagállamai, másrészről Románia között létrejött Európa-megállapodás kereskedelmi vonatkozásainak kiigazításáról szóló jegyzőkönyv elfogadásáról szóló, 1998. október 5-i 98/626/EK tanácsi határozatra (2) és különösen annak 2. cikke (1) bekezdésére,
mivel:
(1)
Az egyrészről az Európai Közösségek és azok tagállamai, másrészről Románia közötti Európa-megállapodás megkötéséről szóló, 1994. december 19-i 94/907/ESZAK, EK, Euratom tanácsi és bizottsági határozat (3) által jóváhagyott, az Európai Közösségek és Románia között létrejött Európa-megállapodás 3. jegyzőkönyve meghatározza a benne felsorolt feldolgozott mezőgazdasági termékekre alkalmazandó kereskedelmi szabályokat.
(2)
A 3. jegyzőkönyvet módosította az egyrészről az Európai Közösségek és azok tagállamai, másrészről Románia között létrejött Európa-megállapodás kereskedelmi vonatkozásainak kiigazításáról szóló 98/626/EK határozat (4). Ez éves vámkontingensek megnyitását írja elő egyes, Romániából származó árukra vonatkozóan. Az egyes, Romániából származó feldolgozott mezőgazdasági termékeknek az Európai Közösségbe történő behozatalára vonatkozó 2005. évi vámkontingensek megnyitásáról szóló, 2004. december 23-i 2244/2004/EK bizottsági rendelet (5) e vámkontingenseket a 2005. évre megnyitotta.
(3)
A 3. EK-Románia társulási tanácsi határozat (6) módosította az Európa-szerződés 3. jegyzőkönyvét. Ez a határozat egyes feldolgozott mezőgazdasági termékekre a kereskedelem teljes vagy fokozatos liberalizációját rendeli el, míg másokra új vámkontingenseket ír elő. A határozat 2005. december 1-jén lép hatályba.
(4)
Indokolt tehát a 2005. évre megnyitott vámkontingensek alkalmazásával felhagyni és újakat megnyitni a 2005. és 2006. évre. A …/…/EK EK-Románia társulási tanácsi határozatnak megfelelően az új kontingenseket az említett határozat hatálybalépésének időpontjáig eltelt hónapok számával arányosan csökkenteni kell.
(5)
Az egyrészről az Európai Közösségek és azok tagállamai, másrészről Románia között létrejött Európa-megállapodás által létrehozott Társulási Tanácsban a Közösség által képviselendő, a feldogozott mezőgazdasági termékekre alkalmazandó, az Európai Közösség és Románia közötti Európa-megállapodás 3. jegyzőkönyve szerinti kereskedelmi szabályok javításával kapcsolatos álláspontról szóló 2005. június 27-i tanácsi határozat szerint a 3. EK-Románia társulási tanácsi határozat III. mellékletében szereplő vámkontingenseket a Bizottság a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK rendelet (7) 308a., 308b. és 308c. cikkével összhangban kezeli.
(6)
Az e rendeletben előírt intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
A mellékletben felsorolt, Romániából származó árukra vonatkozó vámkontingenseket a 2005. év december 1-jétől december 31-ig tartó időszakára és a 2006. év január 1-jétől december 31-ig tartó időszakára megnyitják.
2. cikk
Az 1. cikkben említett vámkontingenst a Bizottság a 2454/93/EGK rendelet 308a., 308b. és 308c. cikkével összhangban kezeli.
3. cikk
A 4. cikk második bekezdésében megjelölt napon a 2244/2004/EK rendelet hatályát veszti.
4. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2005. december 1-jétől kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. december 6-án.